කිසියම් කල්ලියක් විසින් වෑන් රථයක දමා පැහැරගෙන යමින් සිටි මහනුවර ධර්මරාජ විදුහලේ දහතුන් හැවිරිදි සිසුවකු ධාවනය වෙමින් තිබූ එම වෑන් රථයෙන් පැන යාම හේතුවෙන් තුවාල ලබා මහනුවර මහ රෝහලට ඇතුළත් කරනු ලැබ ඇත.පාසල් නිමවා නිවස කරා යමින් සිටි සිසුවා මහනුවර මධ්‍යම වෙළෙඳ පොළ අසලදී වෑන් රථයකට දමා කොළඹ දෙසට රැගෙන යමින් සිටියදී එම කල්ලිය හා පොර බදා සිසුවා ඉන් පැන තිබේ.මෙහිදී කල්ලියේ අයකු සිසුවා අපචාරයට ලක් කිරීමට උත්සාහ ගෙන ඇතැයි පොලිස් පරීක්ෂණවලින් අනාවරණය වේ.මහනුවර - කොළඹ විලියම් ගොපල්ලව මාවතේ සුදුහුම්පළ ප්‍රදේශයේදී වෑන් රථය රථ වාහන තදබදයට හසුව එහි වේගය අඩුවීම හේතුවෙන් සිසුවා ඉන් පැන ඇත.මධ්‍යම පළාත භාර ජ්‍යෙෂ්ඨ නියෝජ්‍ය පොලිස්පති ගාමිණී නවරත්න, නියෝජ්‍ය පොලිස්පති නිහාල් සමරකෝන්, මහනුවර කොට්ඨාස භාර ජ්‍යෙෂ්ඨ පොලිස් අධිකාරි අයි. එම්. කරුණාරත්න යන මහත්වරුන්ගේ උපදෙස් මත මහනුවර මූලස්ථාන ප්‍රධාන පොලිස් පරීක්ෂක එම්. බී. පළිහවඩන මහතාගේ මෙහෙයවීමෙන් මහනුවර කොට්ඨාස ළමා හා කාන්තා කාර්යාංශයේ ස්ථානාධිපතිනි ප්‍රධාන පොලිස් පරීක්ෂක ඒ. ඒ. ජානකී කුමාරි මහත්මිය ඇතුළු පිරිසක් වැඩිදුර පරීක්ෂණ පවත්වති..